Nog 'n donker vakansietyd vir Helpende Hand | Maroela Media
Dot Becker. Foto: Verskaf
Net meer as 'n jaar nadat Danie Brink, uitvoerende hoof van Solidariteit Helpende Hand, en sy gesin in 'n tragiese motorongeluk betrokke was wat die lewe van twee van sy kinders geëis het, het nog 'n tragedie Helpende Hand getref.
Die organisasie het Maandag in 'n verklaring bevestig Dot Becker (53), die hoof van Helpende Hand se tak op Kimberley, en haar man, Flippie, is op 7 Januarie in 'n ongeluk met 'n vragmotor naby Mosselbaai oorlede.
Marlien van der Westhuizen, woordvoerder van Helpende Hand, het gesê daar word vermoed dat die Beckers se voertuig die kant van die vragmotor getref het, nadat die vragmotor 'n U-draai in die pad gemaak het. Volgens kapt. Malcolm Pojie, woordvoerder van die polisie, word 'n saak van strafbare manslag ondersoek.
"Die drie ander passasiers, Susan le Grange (81), Nannie Müller (78) en die egpaar se sewejarige kleindogter, Eldoné Cornelius, is deur nooddienste na verskeie hospitale in George vervoer," het Van der Westhuizen gesê.
Dot Becker was sedert 2012 die hoof van Helpende Hand se tak op Kimberley.
Die ongeluk kom net meer as 'n jaar sedert die ongeluk van die Brink-gesin op 16 Desember 2016 wat skokgolwe deur die land gestuur het.
Danie, sy vrou, Lise, en hul vyf kinders was daardie dag op pad na hul vakansiebestemming toe een band van die motor op 'n pad buite Theunissen in die Vrystaat losgekom en die voertuig gerol het. Die egpaar se oudste seun, André (12), en hul jongste dogter, Rachel (8), is op slag dood.
Johan (toe 10 jaar oud) het kopbeserings opgedoen, terwyl Lise baie ernstig beseer is. Danie, Mieke (toe 15 jaar oud) en Daniël (toe 2 jaar oud) het slegs ligte beserings opgedoen.
Die Brink-ongeluk is opgevolg deur twee ander sterftes in die Helpende Hand-range. Monica Annandale van die Thabazimbi-tak het op 17 Desember 2016 ook in 'n motorongeluk gesterf en Attie Barnard (53) van die Wellington-tak in die Wes-Kaap is op 19 Januarie 2017 skielik dood.
Volgens Kobus Venter, streeksorganiseerder vir Helpende Hand se Vrystaat en Noordkaap-streek, was Dot 'n "ystervrou" vir wie niks te veel moeite was nie.
"As voorsitster van die Kimberley Helpende Hand-tak het sy sedert 2012 gehelp om armoede trompop te loop. Haar betrokkenheid by die bevrediging van die basiese behoeftes van armes en die aanleer van vaardighede by hierdie mense, het vele suksesverhale opgelewer," het Venter gesê.
"Een van haar grootste gawes was om haar netwerk te gebruik om 'n funksie suksesvol te kon aanbied."
Dot en Flippie Becker se gedenkdiens vind op 19 Januarie by APK Die Kruis, Kimberley, om 11:00 plaas.
Maar dis tragies sterkte vir alle families.
Die Hand wat altyd bereid was om te help die Hart van Goud….. om ander te help in nood , dit is regtig so Hartseer dat Helpende Hand soveel mense al moes verloor… my Innige simpatie aan Dot en Flippie se Familie en Vriende… God het sy Roos gepluk… om vir Hom ook n Helpende hand te wees…